“Ek glo nie Oscar se storie nie,” skryf Reeva se maJune Steenkamp in die hof Foto: Masi Losi/Pretoria News/Pool (SAPA) June Steenkamp skryf in “Reeva, a mother’s story” dat sy glo Pistorius het haar dogter doodgeskiet nadat hulle stry gekry het en dat die paartjie se verhouding besig was om tot ŉ einde te kom. “Ek glo nie Oscar se storie nie,” skryf sy in die boek. “Niks van sy optrede dui daarop dat hy beskermend teenoor haar gevoel het nie. Hulle het baklei, ‘n verskriklike argument gehad, en sy het met haar selfoon na die badkamer gevlug en die deur gesluit,” skryf Steenkamp in die boek oor wat sy dink op 14 Februarie 2013 gebeur het. “Ek dink hy het een keer geskiet en toe moes hy voortgaan om haar dood te maak, want sy sou in staat gewees het om die wêreld te vertel wat regtig gebeur het, wie hy werklik is. Daar is geen twyfel in ons gedagtes: sy het besluit om Oscar daardie aand te verlaat.” Volgens Steenkamp het haar dogter aangedui dat sy en Pistorius nog nie seks gehad het nie. “Ek glo hulle verhouding was besig om tot ŉ einde te kom. Dit was Reeva se slegte geluk dat sy hom ontmoet het, want vroeër of later sou hy iemand doodgemaak het. Ek glo dit.” Steenkamp het ook die pyn beskryf wat sy gevoel het omdat sy nie haar dogter kon help in haar tyd van nood nie, die medikasie wat sy vir angs moes gebruik en van haar man, Barry, se onlangse beroerte. “In ons ergste verbeelding, kan ons ons net voorstel hoe bang sy moes gewees het om agter die deur weg te gekruip het, met niemand om haar te beskerm nie.” Steenkamp het bygevoeg dat sy Pistorius graag sou wou ontmoet om hom vrae te vra. “Ek het hom vergewe. Ek moes – dit is my geloof. Maar ek kan nie vergeet wat hy gedoen het nie. Ek haat wat hy aan my kind gedoen het.” In die boek beskryf Steenkamp die pyn wat sy vir sewe maande tydens die hofsaak moes verduur. “Ek voel die regstelsel het my in die steek gelaat.” Sy beskryf Pistorius se weergawe van die gebeure as “vaag en ontwykend”. “Ek was so geskok dat hy daar gestaan en onskuldig gepleit het op elke enkele aanklag. Hoe kan hy dit sê as Reeva dood is en hy haar geskiet het? Hy moet vir die res van sy lewe leef met die wete van wat hy gedoen het.” Klik hier om alle vorige berigte te lees wat met die hofsaak verband hou.